Alexander Schallenberg

| Alexander Schallenberg |
| --- | --- |
 Alexander Schallenberg vuonna 2021.
Itävallan ulkoministeri
 6. joulukuuta 2021–3. maaliskuuta 2025  
Liittokansleri:  Karl Nehammer
Edeltäjä:  Michael Linhart
Seuraaja:  Beate Meinl-Reisinger
 3. kesäkuuta 2019–11. lokakuuta 2021  
Liittokansleri:  Brigitte Bierlein Sebastian Kurz
Edeltäjä:  Karin Kneissl
Seuraaja:  Michael Linhart
Itävallan liittokansleri
 11. lokakuuta 2021–6. joulukuuta 2021  
Presidentti:  Alexander Van der Bellen
Varakansleri:  Werner Kogler
Edeltäjä:  Sebastian Kurz
Seuraaja:  Karl Nehammer
Henkilötiedot
Syntynyt: 20. kesäkuuta 1969 (ikä 55) Bern, Sveitsi
Tiedot
Puolue:  Itävallan kansanpuolue
Tutkinnot:  Wienin yliopisto
  [ Muokkaa Wikidatassa ]   
Alexander Georg Nicolas Schallenberg (s. 20. kesäkuuta 1969, Bern, Sveitsi) on itävaltalainen diplomaatti, juristi ja poliitikko, joka toimi Itävallan ulkoministerinä vuosina 2021–2025 sekä lyhyen aikaa Itävallan liittokanslerina 11. lokakuuta 2021 – 6. joulukuuta 2021 ja 10. tammikuuta – 3. maaliskuuta 2025.
Schallenberg syntyi entiseen Itävallan aateliin kuuluvaan diplomaattiperheeseen ja vietti suuren osan lapsuuttaan ulkomailla. Opiskeltuaan oikeustiedettä Pariisissa, Wienissä ja Brysselissä hän aloitti työuransa Itävallan ulkoministeriön palveluksessa 1997. Schallenberg oli alusta alkaen hyvissä väleissä Itävallan kansanpuolueen (ÖVP) johtavien poliitikkojen kanssa, vaikka liittyikin itse ÖVP:n jäseneksi vasta 2020. Vuonna 2006 silloinen ÖVP-ulkoministeri Ursula Plassnik nimitti hänet tiedottajakseen, ja tästä lähtien hänestä tuli ulkoministeriön sisällä yhä merkittävämpi vaikuttaja. Vuonna 2013 silloinen ulkoministeri Sebastian Kurz nimitti hänet johtamaan strategisen ulkopolitiikkasuunnittelun toimistoa, vuonna 2016 hän sai hoitaakseen myös EU-asiat, ja tämän toimiston johtajana hän siirtyi vuonna 2018 Sebastian Kurzin liittokanslerinviraston alaisuuteen.
Kun Kurzin I hallitus vuonna 2019 kaatui ns. Ibiza-skandaalin johdosta, Schallenberg toimi ulkoministerinä Brigitte Bierleinin virkamieshallituksessa, joka johti maata syksyn 2019 ennenaikaisiin vaaleihin asti. Ainoana tämän hallituksen ministereistä hän säilytti tehtävänsä myös vaalien jälkeen muodostetussa Kurzin II hallituksessa.
Kurzin erottua liittokanslerin tehtävästä korruptioepäilyjen johdosta Schallenberg nimitettiin liittokansleriksi 11. lokakuuta 2021, mutta hän ilmoitti luopuvansa tehtävästä, kunhan päähallituspuolue ÖVP:lla olisi uusi johtaja, joka ottaisi myös hallituksen johtaakseen. 6. joulukuuta 2021 ÖVP:n Karl Nehammer nimitettiin liittokansleriksi, ja Schallenberg palasi ulkoministeriksi.
Kun syksyn 2024 vaalien jälkeen pitkään venyneet, Karl Nehammerin johtamat hallitusneuvottelut kariutuivat ja Nehammer tammikuussa 2025 jätti paikkansa liittokanslerina ja puolueen johtajana, liittopresidentti Alexander Van der Bellen nimitti 10. tammikuuta 2025 Schallenbergin hallituksen virkaiältään vanhimpana jäsenenä hoitamaan, ulkoministerin tehtävien ohella, myös liittokanslerin tehtävää, kunnes uusi hallitus saataisiin muodostetuksi. Tammikuun lopulla Schallenberg ilmoitti päättäneensä, ettei jatkaisi enää seuraavassa hallituksessa, ja 3. maaliskuuta 2025 virkaan asetetussa Christian Stockerin hallituksessa ulkoministerin (Eurooppa- ja kansainvälisten asioiden ministerin) salkun sai liberaalin NEOS-puolueen johtaja Beate Meinl-Reisinger.